無題 二
作者：韓偓
朝代：唐

paragraphs: 碧瓦偏光日，紅簾不受塵。
柳昏連綠野，花爛爍清晨。
書密偷看數，情通破體新。
明言終未實，暗祝始應真。
枉道嫌偷藥，推誠鄙效顰。
合成雲五色，宜作日中輪。
照獸金塗爪，釵魚玉鏤鱗。
渺瀰三島浪，平遠一樓春。
墮髻還名壽，修蛾本姓秦。
櫂尋聞犬洞，槎入飲牛津。
麟脯隨重釀，霜華間八珍。
錦囊霞彩爛，羅韤砑光勻。
羞澀佯牽伴，嬌饒欲泥人。
偷兒難捉搦，慎莫共比鄰。